Lag en huil wag op Blitsbokke voor Spele | Netwerk24
Lag en huil wag op Blitsbokke voor Spele
Deur Marnus Kok 13 Junie 2021 13:34
'n Groep spelers waaruit Neil Powell, afrigter van die nasionale sewesspan, sy groep sal aanwys vir die Spele, berei in Johannesburg voor. Die spelers het ook Vrydag en Saterdag 'n paar oefenwedstryde teen die All Stars gespeel.
Muller du Plessis sit Vrydag voet in die hoek in een van die oefenwedstryde teen die All Stars in Johannesburg. Foto: Gallo Images
Justin Geduld hoop om vanjaar weer soos in 2016 in die Olimpiese Spele in aksie te wees. Foto: Gallo Images
Omtrent elke speler by die Blitsbokke wat hoop om in Tokio in aksie te wees, het 'n unieke storie om te vertel.
Daar is Ronald Brown, wat kanker oorwin het, Stedman Gans, wat ná 'n enkelbesering in 'n wedloop teen tyd is om die span te probeer haal, en ook Dylan Sage, Justin Geduld, Branco du Preez en Chris Dry.
In Sage en Geduld se gevalle, hoop hulle om vanjaar vir 'n tweede keer in die Spele in aksie te wees. Die ervare Du Preez aan die anderkant is in 2016 oor die hoof gesien, terwyl Dry destyds 'n ongebruikte plaasvervanger was.
Vir Dry (33) het dit beteken dat hy nie 'n bronsmedalje kon huis toe neem nie.
Daar is ook Muller du Plessis (21), wat op 'n jong ouderdom reeds baie bereik het. Hy het in 2016 en 2017 vir die Suid-Afrikaanse Skolespan en in 2018 vir die Junior Bokke uitgedraf. In 2021 hoop hy dat dit die Spele is.
In die korter weergawe van die spel kan hy as senter of vleuel diens doen.
"Ons het 'n harde eerste week gehad, elke oefensessie was 'n uitdaging vir ons as spelers. Ek dink daar was baie positiewe goed," sê Du Plessis.
"Die wedstryde wat ons speel terwyl ons op toer (in Johannesburg) is help baie met ons voorbereiding."
Du Plessis, 'n oudleerling van Paarl Gimnasium wat ook Sotho magtig is, antwoord diplomaties op die vraag hoe erg die mededinging vir 'n plek in die span is.
"Dit is verseker 'n droom om na die Spele te gaan, maar my fokus is net om elke dag my beste vir die span te gee en te bly groei," sê hy.
"Daar is verseker gesonde kompetisie in die span en ook baie talentvolle (spelers), maar dit is belangrik dat ons fokus eerder op die span is, as die individu."
Meer oor: Muller Du Plessis | Justin Geduld | Chris Dry | Neil Powell | Blitsbokke | Sewesrugby | Olimpiese Spele